b'\n_START_ARTICLE_\nSongkran\n_START_PARAGRAPH_\nTahun Baru Thai (Bahasa Thai: \xe0\xb8\xaa\xe0\xb8\x87\xe0\xb8\x81\xe0\xb8\xa3\xe0\xb8\xb2\xe0\xb8\x99\xe0\xb8\x95\xe0\xb9\x8c Songkran, dari istilah Sanskrit sankr\xc4\x81nti "pergerakan astrologi") disambut sekitar 13\xe2\x80\x9315 April setiap tahun di Thailand, seiringan dengan sambutan Tahun Baru bagi kebanyakan takwim tradisional yang dipakai di Asia Selatan dan Asia Tenggara._NEWLINE_Asalnya, tarikh perayaan ditentukan berdasarkan perhitungan astrologi, tetapi sekarang ditetapkan tarikh dalam takwim. Perayaan Songkran jatuh pada hari yang paling hangat dalam setiap tahun di Thailand, di penghujung musim kemarau. Mulanya, Tahun Baru Thai merupakan awal tahun di Thailand. Pada tahun 1888, tarikh tahun baru dialih ke 1 April dan pada tahun 1940, 1 Januari pula menjadi tarikh tahun baru rasmi. Semenjak itu, sambutan tahun baru Thai masih dijadikan cuti umum.\n_START_SECTION_\nTradisi tahun baru\n_START_PARAGRAPH_\nNyata sekali perayaan Songkran diterajui adat menyimbah air. Orang ramai merayau-rayau di jalanan dengan membawa baldi berisi air atau pistol air, atau berdiri di tepi jalan sambil memegang hos lalu mecurahkan air ke arah orang lain. Adat menyimbah air asalnya merupakan cara memberi hormat kepada orang lain dengan menangkap air "bertuah" yang sudah dicurahkan untuk membersihkan patung Buddha lalu dicurahkan ke arah baru orang tua untuk memberi tuah kepada mereka sekeluarga. Bagi golongan muda pula, oleh sebab bulan April merupakan bulan terhangat di Thailand (suhunya boleh mencecah 40\xc2\xb0C), perayaan ini dijadikan hari berseronok dengan menyimbahkan air ke arah orang lain, sehingga timbulnya gejala seperti berlawan air dan menyimbah air ke arah orang yang memandu kenderaan._NEWLINE_Sebenarnya kegiatan ini tidak semestinya dijadikan keutamaan dalam sambutan tahun baru. Sewajarnya, Songkran dijadikan masa untuk menziarahi dan membalas budi orang-orang tua dan sanak saudara.\n_START_SECTION_\nUcapan\n_START_PARAGRAPH_\nUcapan tradisi tahun baru berbunyi "sa-wat-dee pi mai-thai" (\xe0\xb8\xaa\xe0\xb8\xa7\xe0\xb8\xb1\xe0\xb8\xaa\xe0\xb8\x94\xe0\xb8\xb5\xe0\xb8\x9b\xe0\xb8\xb5\xe0\xb9\x83\xe0\xb8\xab\xe0\xb8\xa1\xe0\xb9\x88\xe0\xb9\x84\xe0\xb8\x97\xe0\xb8\xa2) yang bermaksud "Selamat tahun baru Thailand", tetapi ramai orang lebih gemar mengucapkan "suk-san wan songkran" (\xe0\xb8\xaa\xe0\xb8\xb8\xe0\xb8\x82\xe0\xb8\xaa\xe0\xb8\xb1\xe0\xb8\x99\xe0\xb8\x95\xe0\xb9\x8c\xe0\xb8\xa7\xe0\xb8\xb1\xe0\xb8\x99\xe0\xb8\xaa\xe0\xb8\x87\xe0\xb8\x81\xe0\xb8\xa3\xe0\xb8\xb2\xe0\xb8\x99\xe0\xb8\x95\xe0\xb9\x8c) iaitu "Selamat Hari Songkran" kerana pi mai lebih kepada 1 Januari.'